b'\n_START_ARTICLE_\nBartolomeos I\n_START_SECTION_\nTausta\n_START_PARAGRAPH_\nBartolomeos syntyi Imbroksen saarella  (turk. G\xc3\xb6k\xc3\xa7eada), joka sijaitsee Turkin puoleisella Aigeianmeren rannikolla. Bartolomeos on Turkin kansalainen mutta etnisesti turkinkreikkalainen. H\xc3\xa4n puhuu kreikkaa, turkkia, latinaa, ranskaa, italiaa, englantia, saksaa ja muinaiskreikkaa.\n_START_SECTION_\nKirkolliset vihkimykset ja opiskelu\n_START_PARAGRAPH_\nDimitrios Arhondoris vihittiin 1961 munkiksi ja diakoniksi ja sai kirkolliseksi nimekseen Bartolomeos. H\xc3\xa4n valmistui Istanbulin edustalla olevalla Halkin saarella sijainneesta teologisesta koulusta vuonna 1963 ja suoritti sen j\xc3\xa4lkeen kaksivuotisen asevelvollisuuden asevoimissa._NEWLINE_Vuosina 1963\xe2\x80\x931968 Bartolomeos opiskeli Roomassa sijaitsevassa katolisen kirkon orientaalisessa instituutissa sek\xc3\xa4 Sveitsiss\xc3\xa4 Geneven l\xc3\xa4hell\xc3\xa4 Celignyss\xc3\xa4 sijaitsevasa Kirkkojen maailmanneuvoston yll\xc3\xa4pit\xc3\xa4m\xc3\xa4ss\xc3\xa4 Bosseyn Ekumeenisessa Instituutissa ja Saksassa M\xc3\xbcnchenin yliopistossa erikoisalanaan kanoniset lait. Tohtorinv\xc3\xa4it\xc3\xb6ksens\xc3\xa4 h\xc3\xa4n teki Rooman paavillisessa orientaalisessa instituutissa Gregoriaaniseen yliopistoon aiheesta \xe2\x80\x9dPyhien kanonien kodifiointi ja kanoniset instituutiot ortodoksisessa kirkossa\xe2\x80\x9d. _NEWLINE_Vuonna 1968 Bartolomeos palasi Halkin saaren teologiseen kouluun ja h\xc3\xa4net vihittiin papiksi samana vuonna. Samalla h\xc3\xa4n sai munkeille kuuluvan arkkimandriitan arvonimen. Piispaksi h\xc3\xa4net vihittiin nimell\xc3\xa4 Filadelfian piispa vuonna 1973. Vuonna 1990 h\xc3\xa4nest\xc3\xa4 tuli Khalkedonin metropoliitta ja samalla Konstantinopolin patriarkaatin toimiston johtaja. Pyh\xc3\xa4n Synodin j\xc3\xa4sen h\xc3\xa4n on ollut vuodesta 1974._NEWLINE_Kun Demetrios I kuoli lokakuussa 1991, valittiin metropoliitta Bartolomeos yksimielisesti uudeksi Konstantinopolin ja Uuden Rooman Arkkipiispaksi ja Ekumeeniseksi Patriarkaksi. H\xc3\xa4net asetettiin virkaansa 2. marraskuuta 1991.\n_START_SECTION_\nToiminta\n_START_PARAGRAPH_\nPatriarkka Bartolomeos on kunnostautunut kansainv\xc3\xa4lisiss\xc3\xa4 kysymyksiss\xc3\xa4 ja h\xc3\xa4n on toiminut v\xc3\xa4litt\xc3\xa4j\xc3\xa4n\xc3\xa4 islamilaisen maailman (Turkki) ja l\xc3\xa4ntisen maailman (EU) v\xc3\xa4liss\xc3\xa4 sek\xc3\xa4 Turkin ja Kreikan v\xc3\xa4lisiss\xc3\xa4 suhteissa. H\xc3\xa4net tunnetaan my\xc3\xb6s aktiivisuudestaan ymp\xc3\xa4rist\xc3\xb6kysymyksiss\xc3\xa4._NEWLINE_Bartolomeos osallistui paavi Franciscuksen virkaanastumismessuun maaliskuussa 2013. T\xc3\xa4m\xc3\xa4 oli ensimm\xc3\xa4inen kerta vuoden 1054 (ks. suuri skisma) j\xc3\xa4lkeen, kun Konstantinopolin ekumeeninen patriarkka otti osaa Rooman piispan virkaanastujaisiin.\n_START_SECTION_\nKunnianosoitukset\n_START_PARAGRAPH_\nBartolomeoksella on lukuisia kunniatohtorin arvonimi\xc3\xa4 useissa yliopistoissa muun muassa Ateenan yliopiston teologisessa koulussa ja Moskovan teologisessa akatemiassa. Yhdysvaltojen kongressi my\xc3\xb6nsi h\xc3\xa4nelle vuonna 1997 kultaisen mitalinsa.'